(উপরের ছবি) টুইটারে তাঁর ৩৭ লক্ষ ফলোয়ারের মধ্যে ততক্ষণে আট হাজার রিটুইট করা হয়ে গিয়েছে। ছ’হাজার ফলোয়ার লাইকও করে ফেলেছেন সেই টুইট। অথচ বিষয়টা কিম কারদাশিয়ানের কানে গেল তিনঘণ্টা পর! কারণ তিনি তো কোনও টুইটই করেননি! আসলে মায়ের ফোন থেকে মেয়েই টুইটটা করেছিল। ‘অন্ধ’ ভক্তেরা কিছু না জেনে, না বুঝেই লাইকের বন্যা বইয়েছেন মাত্র! তিনঘণ্টা পর মেয়ে নর্থের টুইট সম্পর্কে মা কিমের টুইট, ‘এই বুঝতে পারলাম ব্যাপারটা আসলে কী! নর্থ টুইট করেছে’! নর্থের এটাই প্রথম টুইট। তাতেই এত ‘হিট’! সবটাই তো মায়ের জন্য।
 

উস্কে দিলেন
বয়-ব্যান্ড ‘ওয়ান ডিরেকশন’এর তারকা নিয়াল হোরানের সঙ্গে সম্পর্কের বিষয়টা উস্কে দিলেন সেলেনা গোমেজ। কিন্তু প্রশ্ন হল, এভাবে লুকিয়ে চুরিয়ে পার্টি থেকে বেরনোর কী ছিল? সম্প্রতি নিয়ালের সঙ্গে তাঁর সম্পর্কের কথা অস্বীকার করেছেন সেলেনা। লন্ডনে ‘এক্স ফ্যাক্টর’এর ফিনালেতে ‘ওয়ান ডিরেকশন’ পারফর্ম করে। তারপর ছিল আফটার পার্টি। সেখানে আমন্ত্রিত ছিলেন সেলেনাও। বেরনোর পথেই যত বিপত্তি। নিয়াল আর সেলেনাকে একসঙ্গে ধরে ফেলে পাপারাত্‌জি!
 

লুক বদল
লুক বদলে ফেললেন জেনিফার অ্যানিস্টন। তাঁর পরবর্তী ছবি ‘দ্য ইয়েলো বার্ডস’এর জন্য। আটলান্টায় চলছে ছবির শ্যুটিং। চরিত্রটি এক চিন্তিত মায়ের, যার ছেলে সেনাবাহিনীতে কর্মরত। জেনিফারের যে গ্ল্যামারাস লুক দেখে দর্শক অভ্যস্ত, তার চেয়ে অনেকটাই আলাদা দেখাচ্ছে তাঁকে। স্ট্রবেরি ব্লন্ড চুলের সঙ্গে মাস্টার্ড ব্লাউজ এবং গলায় পার্ল নেকলেস তো ছিলই। যোগ হয়েছিল গ্রে সুইড শু। শ্যুটিংয়ের পর পুরো দিনটাই বিনা মেকআপে কাটিয়েছেন জেনিফার।
 

তৃতীয়বার
হঠাত্ই ইভা লঙ্গোরিয়ায় ইনস্টাগ্রাম পোস্ট, ‘হুমমম... তাহলে ব্যাপারটা হল’! সঙ্গে একখানা ছবি। এভাবেই নিজের এনগেজমেন্টের কথা জানালেন ইভা। সঙ্গে দেখালেন তাঁর বিশাল চুনির আংটিও। বয়ফ্রেন্ড হোসে অ্যান্টোনিও ব্যাস্টন তাঁকে প্রোপোজ করেই ফেললেন। দুবাইয়ে ছুটি কাটাতে গিয়েছেন দু’জনে। সেখানেই কাণ্ডটি ঘটিয়েছেন হোসে। দুবাই আন্তর্জাতিক ফেস্টিভ্যালে আমন্ত্রিত তাঁরা। এর আগে ইভা বিয়ে করেছিলেন ফরাসি বাস্কেটবল খেলোয়াড় টোনি পার্কারকে। সে বিয়ে টেকেনি। টোনির আগে আবার ইভা পালিয়ে বিয়ে করেছিলেন ক্রিস্টোফার টাইলারকে। সেটাও টেকেনি। তিন নম্বরটা টিকলেই হল!